Dɣa tughal teslit ur teţnal ara yiwet lḥaǧa. Faḍma at texdem di lexla at ternu mi d-ussa s axxam ad tsebbw ad d-agum, at texdem yak cɣel bbwxxam. Ma d Bu yedmimen, neţţa, cɣel-is d ṣyada, t tafellaḥt, d suq. Yeḍḥa-d ulla d neţţa d lɛali ṛṛay-is ; deg uxxam yethenna ; ur yesɛi ara llum, mkul lḥǧa yeţţaf-iţ tggerez. Sɛeddan aken ussan bxir waɛla xir. Tilli tfuk tmacahutagi dagi, lukan di ulac di ddunnit stayet. Kra bbwanda ara tilli sttut ad yilli cceṛ, ad yilli lhem, ad yilli wayen n ddir. Qqaren-as medden yewɛaṛ cittan, lamaɛna tɣelb-it sttut. Ciṭṭan ma yexza-t bnadem ad yerwel fell-as, wama sttut… (Yerna d acu i d ciṭṭan ?). Tella yiwet t temɣart tezdeɣ di lqrub-nni bbwxxam n Bu yedmimen d lwaccul-is. Deg ass mi weqqmen tameɣra tuɣal tkeččem ɣuṛ-sen. Nutni, Wallan-ţ ttaǧareţţ umnen-ţţ yerna mara teqqim ɛicucca (tislit) waḥed-s, deg zzal, teţwanas-iţ, tettekkes-as lxiq. A ziɣ-nni a neţţat ara t-saley aqarru af telwest-is. Tinna-as : _ Talwest-im tekrah-ikem, teţţassem deg-m ; lukan di kem-tḥemmel a kem-teţţaǧa at tessebbwayeḍ, a kem-teţţaǧa at tekṣeḍ ; lukan waḥedem deg uxxam, aken imyehwa at txeḍmeḍ.